Athugasemdir við drög að breytingum á lögum um heilbrigðisþjónustu

Framkvæmdastjórn Sjúkrahússins á Akureyri gerir eftirfarandi athugasemdir/tillögur að breytingum við drögin.

1. Ekki liggur fyrir nákvæm útlistun hvað felst í þriðja stigs heilbrigðisþjónustu en almennt er talið að það eigi við um mjög sérhæfða meðferð og aðgerðir sem einungis eru gerðar af sérhæfðu starfsfólki og kallar oft á mjög sérhæfðan tæknibúnað.

Á Sjúkrahúsinu á Akureyri er og hefur verið veitt þjónusta sem flokka mætti undir þriðja stigs þjónustu svo sem gjörgæslumeðferð, flóknar hryggjarskurðaðgerðir, krabbameinsmeðferð og úrlestur úr brjóstamyndatökum í skimun eða vegna meðferðar svo eitthvað sé nefnt. Í sumum tilfellum hefur þessi þjónusta verið veitt í samvinnu/samstarfi við LSH en í öðrum tilfellum ekki.

Í því ljósi er eftirfarandi lagt til:

1. Í 1. gr. Töluliður d.: orðist svo: Þriðja stigs heilbrigðisþjónusta: Heilbrigðisþjónusta sem veitt er á Landspítala, Sjúkrahúsinu á Akureyri eða annarri heilbrigðisstofnun í samráði við þessar stofnanir með áherslu á rannsóknir, þróun og kennslu.
2. Í 3. gr. Síðasta setning orðist svo: Þriðja stigs heilbrigðisþjónusta skal veitt á Landspítala, Sjúkrahúsinu á Akureyri eða annarri heilbrigðisstofnun í samráði við þessar stofnanir.
3. Í 6. gr. Setningunni „Á Sjúkrahúsinu á Akureyri er veitt annars stigs heilbrigðisþjónusta en að auki þriðja stigs heilbrigðisþjónusta í samráði við Landspítala“ verði breytt þannig: Á Sjúkrahúsinu á Akureyri er veitt annars stigs heilbrigðisþjónusta en að auki þriðja stigs heilbrigðisþjónusta. Sjúkrahúsið á Akureyri og Landspítali skulu hafa með sér samráð um veitingu þriðja stigs heilbrigðisþjónustunnar.

Í því orðalagi sem sett er fram í frumvarpsdrögunum hefur hlutverk SAk verið þrengt miðað við heilbrigðisstefnuna til 2030 og er ekki í samræmi við þá þjónustu og starfsemi sem á sér stað á sjúkrahúsinu í dag.

Af orðalagi draganna verður vart annað séð en SAk beri að hafa samráð við LSH ef veita á þriðja stigs heilbrigðisþjónustu og skerði þar með sjálfstæði stofnunarinnar sem slíkrar. Er ólíklegt að höfundar að drögum þessum hafi ætlað slíkt. Orðalag eins og að LSH og SAk skuli hafa með sér samráð um veitingu þriðja stigs þjónustu væri mun heppilegra og undirstriki sjálfstæði hvorrar stofnunar fyrir sig.

1. Í 11. gr. er fjallað um fagstjórnendur. Þar er lagt til að 10. gr. núverandi laga um heilbrigðisþjónustu breytist mikið með niðurfellingu starfsheitanna „framkvæmdastjóri lækninga“ og „framkvæmdastjóri hjúkrunar“. Á SAk hafa þessi hlutverk verið grundvöllur í fagþróun og verið árangursríkt undanfarin ár. Af frumvarpsdrögunum er ekki fullkomlega ljóst við hvað nákvæmlega er átt við með fagstjórnanda einn eða fleiri – hvaða fagstéttir geta átt kröfu um að vera með slíkan – væri það háð stærð fagstéttar eða öðrum þáttum? Mikilvægt er að ígrunda þetta vel áður en lengra er haldið.
2. Í 12. gr. er fjallað um fagráð. Þar kemur fram að ráðið skuli vera forstjóra til ráðuneytis um málefni hennar. Þetta er mjög opið og virðist ekki bundið við fagleg málefni. Í dag er fjöldi heilbrigðisstétta starfandi á hverri stofnun. Fjöldi einstaklinga innan hverrar heilbrigðisstéttar er mjög mismundandi, allt frá einum einstaklingi upp í fleiri hundruð einstaklinga. Er gert ráð fyrir að allar starfandi heilbrigðisstéttir eigi fulltrúa í fagráði eða verður sett sérstök reglugerð um skipan og starfssvið fagráðsins?
3. Í 15. gr. er lagt til að gr. 19-22 falli brott. Við þær breytingar falla brott ákvæði hjá Landspítala og Sjúkrahúsinu á Akureyri um heimildir til að eiga aðild að rannasóknar og þróunarfyrirtækjum o.s.frv.

Er það ætlunin að þessi heimild komi inn í reglugerð eða á að taka þessa heimild út?

1. Ekki virðist vera tillaga um að greinar 35 og 36 í núgildandi lögum falli brott. En með þeim breytingum sem lagðar eru til í 13. gr. væri það eðlilegt.

Akureyri 8. október 2019

Bjarni Jónasson, forstjóri